KIRJALLINEN KYSYMYS E-3515/00 esittäjä(t): Werner Langen (PPE-DE) komissiolle. Välittömät toimenpiteet kohonneista energiakustannuksista aiheutuneiden ylimääräisten kulujen korvaamiseksi.



Virallinen lehti nro 174 E , 19/06/2001 s. 0066 - 0068



KIRJALLINEN KYSYMYS E-3515/00 esittäjä(t): Werner Langen (PPE-DE) komissiolle (13. marraskuuta 2000) Aihe: Välittömät toimenpiteet kohonneista energiakustannuksista aiheutuneiden ylimääräisten kulujen korvaamiseksi Ranska, Belgia ja Alankomaat ovat ryhtyneet välittömiin toimenpiteisiin korvatakseen kohonneista energiakustannuksista aiheutuneet huomattavat ylimääräiset kulut. Tämän johdosta komissiota pyydetään vastaamaan seuraaviin kysymyksiin: 1. Millaisista toimenpiteistä on käytännössä kyse? 2. Ovatko toteutetut toimenpiteet yhteensopivia perustamissopimuksen kanssa tai ovatko ne Euroopan kilpailulainsäädännön vastaisia? 3. Aikooko komissio puuttua asiaan? Loyola de Palacion komission puolesta esittämä vastaus (9. tammikuuta 2001) Belgian, Ranskan ja Alankomaiden lisäksi myös Espanja, Italia ja Yhdistynyt kuningaskunta ovat toteuttaneet tai aikovat toteuttaa hätätoimia lieventääkseen energian hinnan noususta aiheutuneita lisäkustannuksia. Komission käytettävissä olevien tietojen perusteella maantiekuljetusten hyväksi toteutetut toimenpiteet ovat seuraavanlaisia: a) Ranska maksaa 1. tammikuuta ja 31. joulukuuta 2001 välisenä aikana poikkeustoimenpiteenä korvauksia siten, että öljytuotteiden kotimaista veroa (TIPP) alennetaan sekä sellaisille maanteiden tavarakuljetuksissa käytettäville ajoneuvoille, joiden suurin sallittu paino on yli 7,5 tonnia, että matkustajaliikenneyrityksille, joiden ajoneuvoissa on yli yhdeksän paikkaa. Vuodesta 2002 lähtien Ranskan hallitus aikoo myös korvata kokonaan mainitun veron vuosittaiset nousut, mikä vastaa noin 0,07 Ranskan frangia (noin 0,10 euroa) dieselöljylitraa kohti. Ranska aikoo lisäksi palauttaa vuodesta 2001 lähtien maantiekuljetusyrityksille ylimääräiset alv-maksut, jotka valtio on perinyt öljynhinnan nousun johdosta. Lokakuun 17. päivänä 2000 päivätyllä kirjeellä Ranska anoi myös mahdollisuutta jatkaa neuvoston päätöksessä 1999/880/EY(1) mainittuja valmisteveron alennuksia tai vapautuksia valmisteverosta. b) Alankomaat aikoo maksaa kaikille maantiekuljetusyrityksille poikkeustoimenpiteenä korvauksia 1. tammikuuta ja 31. joulukuuta 2000 väliseltä ajalta siten, että hyötyajoneuvoissa käytetyn dieselöljyn valmisteveroa alennetaan ylimääräisesti. Neuvoston päätöksen 1999/880/EY(3) osalta Alankomaat on myös anonut, että se voisi soveltaa 31. joulukuuta 2002 saakka kyseistä alennusta dieselöljyyn sekä 31. joulukuuta 2005 saakka erityistä valmisteveroa julkisen liikenteen ajoneuvoissa polttoaineena käytettyyn nestekaasuun. Alankomaat alentaa myös 1. tammikuuta 2001 alkaen matalarikkisen dieselöljyn valmisteveroa ja siten sen myyntihintaa. c) Italia antoi syyskuussa 2000 asetuksen, jossa säädetään, että kuljetusyrityksille, joiden ajoneuvojen paino on yli 3,5 tonnia, paikallisliikennettä harjoittaville julkisille yrityksille sekä takseille maksetaan 1. syyskuuta 2000 ja 31. joulukuuta 2000 väliseltä ajalta korvauksia siten, että dieselin valmisteveroa alennetaan ylimääräisesti. Neuvoston päätöksen 2000/446/EY(2) osalta Italia on myös anonut, että se voisi jatkaa 31. joulukuuta 2002 saakka maantiekuljetusyritysten käyttämän dieselöljyn valmisteveron alennusta. d) Belgian aikomia toimenpiteitä ovat, että tietynlaisista raskaista ajoneuvoista maksetaan käyttömaksu jälkikäteen eikä enää etukäteen, niiden vakuutussopimusten vuosittaisia veroja muutetaan ja niiltä poistetaan yleinen rekisteröinti- tai uudelleenrekisteröintimaksu. e) Espanja antoi lokakuussa 2000 asetuksen, jolla säädetään kiireellisistä toimenpiteistä maatalouden, kalastuksen ja liikenteen hyväksi. Liikenteen osalta kysymykseen tulevat muun muassa veroalennusten muodossa myönnettävät investointituet, jotka kohdistuvat sekä satelliittinavigointi- ja -paikannusjärjestelmien asentamiseen että välineisiin, joiden avulla liikuntaesteiset henkilöt pääsevät maantiekuljetusvälineisiin helpommin, ja tukia 6065-vuotiaille liikennöitsijöille maantiekuljetustoiminnan lopettamiseksi. Lisäksi harkitaan tukia vähemmän saastuttavien ja toimintavarmempien ajoneuvojen ostamiseksi. f) Käytettävissä olevien tietojen perusteella Yhdistynyt kuningaskunta aikoo ottaa vuoden 2001 talousarviossa käyttöön matalarikkisen dieselöljyn valmisteveron alennuksen, vähiten saastuttavien vaihtoehtoisten polttoaineiden veronalennuksen, käyttömaksun mukauttamisen ajoneuvon hiilidioksidipäästöjen määrään sekä raskaiden ajoneuvojen käyttömaksun väliaikaisen korvaamisen. Yhdistynyt kuningaskunta aikoo myös perustaa vuosille 20012004 rahaston, jonka tarkoituksena on edistää innovaatio- ja uudenaikaistamistoimia ja maantiekuljetusten ympäristövaikutusten vähentämistä. Vaikka komissio on hiljattain jättänyt ministerineuvoston hyväksyttäväksi ehdotuksen, jonka tarkoituksena on pidentää toistaiseksi joitakin edellä mainituista poikkeuksista, erityisesti niitä, jotka koskevat polttoaineiden valmisteveroja, mainittu ehdotus ei vaikuta Euroopan yhteisön perustamissopimuksen 87 artiklan soveltamiseen. Estääkseen kilpailun vääristymisen yhteisössä komissio analysoikin parhaillaan perinpohjaisesti kaikkia näitä toimenpiteitä valtiontukia koskevan yhteisön lainsäädännön valossa. Virallisen tutkintamenettelyn aloittaminen tiettyjen toimenpiteiden suhteen on mahdollista. (1) Neuvoston päätös, tehty 17 päivänä joulukuuta 1999, luvan antamisesta jäsenvaltioille soveltaa tai edelleen soveltaa tiettyihin erityistarkoituksiin käytettyihin kivennäisöljyihin valmisteveron alennuksia tai vapautuksia valmisteverosta direktiivissä 92/81/ETY säädetyn menettelyn mukaisesti, EYVL L 331, 23.12.1999. (2) Neuvoston päätös, tehty 17 päivänä heinäkuuta 2000, luvan antamisesta Italialle soveltaa alennettua valmisteverokantaa tiettyihin erityistarkoituksiin käytettäviin kivennäisöljyihin direktiivin 92/81/ETY 8 artiklan 4 kohdassa säädetyn menettelyn mukaisesti, EYVL L 180, 19.7.2000. (3) Neuvoston päätös, tehty 17 päivänä joulukuuta 1999, luvan antamisesta jäsenvaltioille soveltaa tai edelleen soveltaa tiettyihin erityistarkoituksiin käytettyihin kivennäisöljyihin valmisteveron alennuksia tai vapautuksia valmisteverosta direktiivissä 92/81/ETY säädetyn menettelyn mukaisesti, EYVL L 331, 23.12.1999.